Meisie wat ander atleet help, steel harte | Maroela Media
Die hartroerende foto. (Foto: Verskaf)
'n Meisie van Bela-Bela in Limpopo het sosiale media aan die gons nadat sy Woensdag tydens 'n landloopwedloop in Groblersdal 'n medalje van haar eie opgeoffer het om 'n ander atleet oor duwweltjies te dra.
Dié storie van Kaila Germishuys (9), 'n gr. 3-leerder aan die Laerskool Warmbad, is Donderdag op Facebook geplaas en sedertdien byna 4 000 keer gedeel.
Angi Germishuys, Kaila se ma, het Vrydagoggend aan Maroela Media gesê haar hart bars van trots.
Sy vertel dat klein Kaila die oggend van die landloopwedloop siek gevoel en besluit het om liefs by die huis te bly. Teen 10:00 het sy egter haar ma gebel om te sê dat sy beter voel en graag weer wil deelneem.
Germishuys vertel dat hulle inderhaas na Groblersdal gery het om 'n benoude Kaila betyds vir die o.9-uitdunrondes te hê. Germishuys het by die wenpaal gaan wag om foto's van Kaila te neem. Ná 'n lang gewag het die atlete begin inkom, almal behalwe Kaila. Sy kon 'n meisie in die verte sien aankom wat 'n ander meisie op haar rug dra en het besluit om nog 'n rukkie te wag.
Kaila Germishuys (Foto: Verskaf)
Die wedloopbaan van 2 km was op sommige dele vol duwweltjies.'n Ander atleet, net geïdentifiseer as Sephokwane, ook 'n gr. 3-leerder aan Groblersdal Akademie, moes kaalvoet deelneem. Toe Kaila haar sien sukkel, het sy omgedraai en gaan help tot waar daar nie meer dorings was nie.
Germishuys vertel dat sy 'n ruk later haar kind in trane aangehardloop sien kom het – die laaste atleet oor die wenstreep.
Thinus van den Heever, die eienaar van Edu-discipline, 'n opvoedkundige maatskappy, is betrokke by die skool se landloop en wou graag dié hartroerende storie deel. Germishuys vertel dat hulle ingestem het toe hy hulle vra of hy dit op Facebook kan plaas, min wetend van die reaksie wat dit sou ontlok. Ook Kaila was tot onlangs salig onbewus van haar skielike gewildheid.
Germishuys vertel dat daar tans nie trotser ouers as hulle is nie, aangesien Kaila eintlik 'n mededingende kind van natuur is, maar eerder 'n plek op die podium sou opoffer om iemand anders te help.
"Dit het my hartsnare geroer. Ons twyfel altyd of ons as ouers ons werk doen en of ons beter kan vaar. Ons kan hulle leer om nie ander kinders te spot nie, om te deel, maar die besluit bly hul eie," vertel Geldenhuys.
Sy hoop dat Suid-Afrikaners hieruit sal kan leer om onvoorwaardelik om te gee."Of ons ryk of arm, vet of maer is, ons is almal mense en verdien respek. As ons dit doen, kan ons rassisme en bevooroordeeldheid bekamp en Suid-Afrika 'n beter plek maak."
Sy is vol lof vir die skool wat Kaila aangemoedig het om vir die eerste keer aan landloop deel te neem en haar die keuse gebied het om self te besluit of sy liewer saam met die ander atlete wil klaarmaak of wil terugdraai en help.